Diari Oficial de la Generalitat Valenciana


Sumari del DOGV 4857, del 06-10-2004 (2004/10495)

DECRET 185/2004, d'1 d'octubre. del Consell de la Generalitat, pel qual s'aprova el Reglament Orgànic i Funcional de la Conselleria de Turisme.
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/10/01/185/dof/vci/html**

### Dades del document

Número de DOGV
:   4857

Data del DOGV
:   06-10-2004

Secció del DOGV
:   I. DISPOSICIONS GENERALS

Número del document
:   2004/10583


Data del document
:   01-10-2004

Organisme emissor
:   Conselleria de Turisme

Tipus de document
:   Decret

Anàlisi jurídica

 Descriptors 

:   * Conselleria Turisme
    * legislació
    * administració regional
    * reglament intern

DECRET 185/2004, d'1 d'octubre. del Consell de la Generalitat, pel qual s'aprova el Reglament Orgànic i Funcional de la Conselleria de Turisme. [2004/10867]
  
El Decret 131/2004, de 27 d'agost, del Consell de la Generalitat determina el nombre i la denominació de les conselleries amb competències executives en què s'organitza l'administració de la Generalitat i crea la Conselleria de Turisme.
  
D'altra banda, el Decret 133/2004, de 3 de setembre, del Consell de la Generalitat, establix l'estructura orgànica bàsica de les conselleries; i, alhora, l'esmentat Decret obliga el Consell, en la disposició final primera, a aprovar els reglaments orgànics i funcionals corresponents.
  
Conseqüentment, cal dictar una norma que regule l'estructura orgànica i funcional de la Conselleria de Turisme, que determine les funcions que s'atribuïxen als òrgans superiors i als centres directius que la componen i, també, de les unitats administratives de rang superior que s'hi adscriuen.
  
Per això, de conformitat amb el que establixen els articles 35 f) i 70 de la Llei de Govern Valencià, a proposta de la consellera de Turisme i després de la deliberació del Consell de la Generalitat, en la reunió del dia 1 d'octubre de 2004,
  
DECRETE
  
TÍTOL I
  
Disposicions generals
  
Article 1
  
La Conselleria de Turisme és l'òrgan màxim encarregat de la direcció i execució de la política del Consell de la Generalitat en matèria de turisme i exercix les competències que legalment té atribuïdes.
  
Article 2
  
Territorialment, la Conselleria de Turisme s'organitza en servicis centrals i servicis territorials. Els servicis centrals tenen competència sobretot el territori de la Comunitat Valenciana.
  
Els servicis territorials, d'àmbit provincial, són l'expressió organitzativa del principi de desconcentració que regix l'activitat administrativa de la Conselleria. Al front dels servicis territorials de cada província hi haurà un cap del servici territorial de la Conselleria de Turisme amb dependència orgànica del sotssecretari.
  
Dependents dels servicis territorials respectius podran existir Oficines d'Administració Turística en aquells municipis que s'estime oportú.
  
Article 3
  
1. Sota l'autoritat del conseller, la Conselleria de Turisme està integrada pels òrgans superiors i de nivell directiu següents:
  
a) La Secretaria Autonòmica de Turisme.
  
b) La Sotssecretaria.
  
c) La Direcció General de Turisme d'Interior.
  
2. Adscrita a la Conselleria de Turisme i, sota la directa autoritat del conseller, s'enquadra l'entitat de dret públic Agència Valenciana de Turisme.
  
TÍTOL II
  
De l'estructura i funcions dels òrgans superiors,
  
directius i servicis centrals de la conselleria
  
CAPÍTOL I
  
De la consellera
  
Article 4
  
1. El conseller, com a màxima autoritat de la Conselleria, ostenta totes les competències inherents al seu càrrec, i expressament té atribuïdes les funcions següents:
  
a) Proposar al Consell de la Generalitat el nomenament i cessament dels alts càrrecs del departament.
  
b) Preparar i presentar al Consell de la Generalitat els avantprojectes de llei, les propostes d'acord i els projectes de decret relatius a les qüestions pròpies del departament, i referendar-los una vegada siguen aprovats.
  
c) Formular motivadament els avantprojectes del pressupost de la Conselleria.
  
d) Exercir la potestat reglamentària en les matèries pròpies de la Conselleria, en forma d'ordes.
  
e) Proposar al Consell de la Generalitat, per a la seua aprovació, l'estructura i organització de la Conselleria.
  
f) Executar els acords del Consell de la Generalitat en el marc de les seues competències.
  
g) Resoldre els recursos que s'interposen contra les resolucions dels organismes o autoritats de la Conselleria que no estiguen adscrits a una secretaria autonòmica, o els d'esta quan no esgoten la via administrativa, excepte les excepcions establides en les lleis.
  
h) Resoldre els conflictes d'atribucions que sorgisquen entre els distints òrgans i autoritats de la Conselleria.
  
i) Exercir la direcció, iniciativa, inspecció i la resta de funcions que li corresponen respecte als organismes, entitats i societats adscrits a la Conselleria.
  
j) Disposar de les despeses pròpies dels servicis de la Conselleria, dins dels límits legals i pressupostaris i disposar del crèdit exigible i fer la corresponent proposta de pagament.
  
k) Exercir les facultats ordinàries en matèria de contractació administrativa dins dels límits legals i pressupostaris.
  
l) Atorgar o proposar, si s'escau, les recompenses que procedisquen i exercitar les potestats disciplinàries i correctives d'acord amb les disposicions vigents.
  
m) Qualssevol altres facultats que li atribuixen les lleis, els reglaments, el Consell de la Generalitat o el president de la Generalitat.
  
2. En els casos d'absència o malaltia del titular del departament, serà d'aplicació el que disposa l'apartat i) de l'article 16 de la Llei de la Generalitat 5/1983, de 30 de desembre, de Govern Valencià.
  
Fins que es resolga la substitució, les funcions d'aquell com a titular del departament seran exercides temporalment pel titular de la secretaria autonòmica, a excepció de les que li corresponen com a membre del Consell de la Generalitat, tot seguint l'orde de prelació previst en l'article 3.1 del present Decret.
  
El mateix orde serà d'aplicació a l'efecte de la seua substitució en el cas de la secretaria autonòmica, sotssecretraia i direcció general.
  
El titular de la Direcció General será substituit pel titular de la sotssecretaria.
  
Tot el que disposen els paràgrafs anteriors s'entén sense perjuí del que, si és procedent, dispose el conseller mitjançant una resolució.
  
Article 5
  
1. El Consell de Direcció és l'òrgan col'legiat d'assessorament i assistència al conseller en l'elaboració, coordinació i execució del programa d'actuacions del departament. Sota la presidència del titular de la Conselleria, el Consell de Direcció, està integrat pels titulars de la Secretaria Autonòmica, Sotssecretaria, la Direcció General i el director del Gabinet del conseller, qui exercirà la secretaria de dit Consell.
  
2. A les sessions del Consell de Direcció podran assistir, a més, els directors, caps o responsables dels centres, òrgans, unitats o ens adscrits al departament, quan el conseller ho estime convenient.
  
3. El Consell de Direcció pot reunir-se en ple o en comissions. Podran constituir-se totes les comissions que acorde el titular del departament, el qual determinarà els membres que han d'integrar-les i designarà les persones que han d'exercir la presidència i la secretaria, sense perjuí que exercisca la facultat de presidir-les personalment.
  
4. Igualment, el conseller pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.
  
Article 6
  
Directament adscrit al conseller existirà un gabinet, com a òrgan d'assistència i suport, el qual realitzarà les funcions que aquell li encomane.
  
CAPÍTOL II
  
De la secretaria autonòmica
  
Secció primera
  
De la Secretaria Autonòmica de Turisme
  
Article 7
  
A la Secretaria Autonòmica de Turisme li correspon dirigir i coordinar els centres directius que s'adscriguen sota la seua dependència i també de les unitats administratives que els integren.
  
Article 8
  
1. La Secretaria Autonòmica de Turisme exercirà les funcions que li atribuïx l'article 74 de la Llei de Govern Valencià en matèria de control i supervisió de l'activitat i funcionament de l'Agència Valenciana del Turisme i política turística.
  
2. De la Secretaria Autonòmica de Turisme depén la Direcció General de Turisme d'Interior.
  
Secció segona
  
De la Direcció General de Turisme d'Interior
  
Article 9
  
1. La Direcció General de Turisme d'Interior és el centre directiu dependent de la Secretaria Autonòmica de Turisme al qual correspon l'elaboració, execució i impuls de les accions de promoció i desplegament del turisme rural i d'interior, ecoturisme i turisme cultural i esportiu de la Comunitat Valenciana.
  
2. Especialment li correspon exercir les funcions següents:
  
a) Elaboració, gestió i programació de plans i estudis relacionats amb el turisme rural i d'interior, ecoturisme i turisme cultural i esportiu.
  
b) Elaboració de convenis o altres formes de col'laboració, i també els projectes normatius que afavorisquen el turisme rural i d'interior, ecoturisme i turisme cultural i esportiu.
  
c) El foment d'activitats i servicis en matèria de turisme rural i d'interior, ecoturisme i turisme cultural i esportiu.
  
d) Aquelles altres funcions que corresponguen a la Direcció General en matèries de la seua competència i aquelles que li siguen delegades.
  
CAPÍTOL III
  
De la sotssecretaria
  
Article 10
  
1. Sota la dependència directa del conseller, la Sotssecretaria durà a terme la inspecció de tots els servicis del seu àmbit i ostentarà la direcció de tot el seu personal.
  
2. Igualment, la sotssecretaria té competència respecte als servicis comuns, la supervisió i recopilació de documents, i l'assistència en les matèries pròpies de la conselleria, especialment per a:
  
a) Elaborar els projectes o plans d'actuació i els programes de necessitats de la conselleria.
  
b) Prestar assistència tècnica al conseller, al secretari autonòmic i al director general en tot el que es requerisca i exercir la coordinació general dels centres directius de la Conselleria i dels organismes, entitats i societats adscrits a la Conselleria.
  
c) Informar el personal directiu de la conselleria de la procedència legal i viabilitat econòmica dels seus programes d'actuacions.
  
d) Informar dels assumptes que el conseller haja de sotmetre al Consell de la Generalitat o al president.
  
e) Proposar les reformes tendents a millorar i perfeccionar els servicis dels distints centres de la conselleria i preparar tot allò relatiu a l'organització i mètode de treball, atenent principalment els costos i rendiments.
  
f) Proposar les normes generals sobre l'adquisició de material i totes les disposicions que afecten el funcionament dels servicis.
  
g) Preparar les compilacions de les disposicions vigents que afecten el Consell de la Generalitat, proposar les refoses i revisions dels textos legals que es consideren oportunes i tindre cura de les publicacions tècniques, periòdiques o no, de la conselleria.
  
h) Dirigir i facilitar la formació d'estadístiques sobre les matèries de competència del Consell de la Generalitat, en allò que afecte la Conselleria, en col'laboració amb l'Institut Valencià d'Estadística i l'Institut Nacional d'Estadística o altres organismes que es consideren convenients.
  
i) Dirigir i supervisar la gestió de la Secretaria General Administrativa.
  
j) Qualsevol altra competència que siga inherent als servicis comuns de la conselleria i les que li siguen atribuïdes per la normativa vigent.
  
Article 11
  
1. Depén directament de la Sotssecretaria, la Secretaria General Administrativa.
  
2. En la Secretaria General Administrativa s'enquadren les funcions relacionades amb les matèries següents:
  
a) Direcció i impuls de la informatització dels servicis de la Conselleria.
  
b) Seguiment, gestió i tramitació de l'execució pressupostària.
  
c) Tramitació d'expedients de contractació i seguiment de la seua execució.
  
d) Personal.
  
e) Assumptes generals.
  
f) Registre general, arxiu i oficines d'informació i d'iniciatives i reclamacions.
  
g) Estudi dels processos, estructures i mètodes de treball.
  
h) Racionalització dels procediments administratius i d'instruments de gestió.
  
i) Estudi i proposta sobre normalització de material i documentació.
  
j) Estudis i informes tècnics i econòmics.
  
k) Manteniment, tractament i interpretació de fonts i dades estadístiques.
  
l) Seguiment i control de l'activitat parlamentària.
  
m) Biblioteca.
  
2. La Sotssecretaria coordinarà la labor de l'Àrea Jurídica amb els òrgans superiors, directius i unitats administratives de la Conselleria. L'Àrea Jurídica de la Conselleria amb dependència orgànica i funcional del Gabinet Jurídic de la Generalitat, prestarà l'assessorament jurídic a la Conselleria i a les entitats i ens que en depenen, en els termes previstos en l'article 5 del Decret 27/2001, de 30 de gener, del Consell de la Generalitat, d'Organització i Règim de Funcionament dels Servicis Jurídics de la Generalitat.
  
TÍTOL III
  
De l'organització territorial
  
Article 12
  
Els servicis territorials de la Conselleria de Turisme assumixen la representació de la Conselleria en el seu respectiu àmbit territorial i els correspon la direcció i coordinació de les unitats administratives del seu àmbit provincial i, en particular, les funcions que li siguen encomanades o atribuïdes reglamentàriament.
  
DISPOSICIONS ADDICIONALS
  
Primera
  
En els supòsits de vacant en la titularitat d'algun dels òrgans establits pel present decret, podrà acordar-se l'acumulació de les funcions que li corresponen a un o a altres òrgans.
  
Segona
  
El conseller de Turisme queda facultat per a establir aquelles relacions funcionals i orgàniques que calguen per a la millor coordinació del personal i les unitats administratives de la Conselleria de Turisme i l'Agència Valenciana del Turisme com a entitat de dret públic adscrita a la Conselleria.
  
DISPOSICIONS TRANSITÒRIES
  
Primera
  
Les unitats i llocs de treball del nivell administratiu de la Conselleria d'Empresa, Universitat i Ciència continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme mitjançant el Decret 133/2004, de 3 de setembre, sense perjuí de la competència per a resoldre dels òrgans als quals els ha sigut atribuïda, i tot això fins que s'aproven les relacions de llocs de treball de la Conselleria de Turisme adaptades a l'estructura orgànica prevista en este reglament.
  
DISPOSICIÓ DEROGATÒRIA
  
Única
  
Queden derogades aquelles disposicions de rang igual o inferior que s'oposen al que establix el present decret.
  
DISPOSICIONS FINALS
  
Primera
  
El conseller de Turisme queda facultat per a dictar totes les disposicions que requerisca el desplegament i execució del present decret, en compliment del que disposa l'article 71 de la Llei de Govern Valencià.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 1 d'octubre de 2004
  
El president de la Generalitat,
  
FRANCISCO CAMPS ORTIZ
  
La consellera de Turisme,


Còpia Permalink ELI